《祁四衍曾之燕书来约别伏枕赠之 其二》
明代·曾仕鉴

念子远行迈，采采芳洲杜。长路多虎狼，白日忽已暮。

怅彼行者多，不惜居者苦。与子连枝鸟，分飞在中路。

子去将谁因，新知不如故。在远贱易忘，良无金石固。

子其爱景光，高堂有慈母。中情苟不移，岁寒共贞素。

作者简介：曾仕鉴，字明吾，一字人倩。南海人。明神宗万历十三年（一五八五）举人。二十年（一五九二）任内阁中书，历官户部主事。时值倭寇入侵，赵文懿延仕鉴画策。仕鉴著《兵略》上之，宋经略应昌得之，疏请加仕鉴职衔。仕鉴官侍从，尤留意民瘼，锦衣千户韦梦麒请采珠，仕鉴即上疏止之。又疏修屯政。会差趱南直隶白粮，乘便南还，遂不复出。有《庆历》、《公车》、《洞庭》、《罗浮》、《和杜》诸集。清温汝能《粤东诗海》卷三九有传。